**INFORMACIJA**

**O AKTIVNOSTIMA VEZANIM UZ**

**5. SASTANAK KOORDINACIJSKOG ODBORA MINISTARA**

**VLADE REPUBLIKE HRVATSKE I VLADE TALIJANSKE REPUBLIKE**

**ODRŽAN U RIMU 24. SVIBNJA 2022.**

Peti sastanak Koordinacijskog odbora ministara Vlade Republike Hrvatske i Vlade Talijanske Republike održan je u Rimu, 24. svibnja 2022.

Koordinacijski odbor ministara (KOM) je uspostavljen Memorandumom o suradnji između Vlade Republike Hrvatske i Vlade Talijanske Republike, sklopljenim 2009. Memorandumom je predviđena koordinacija između ministara nadležnih za vanjske poslove, gospodarsku i industrijsku suradnju, energetiku, okoliš, infrastrukturu, promet, poljoprivredu, sveučilišta i znanstvena istraživanja. Prvi sastanak KOM-a održan je 2009. u Rimu, drugi 2010. u Zagrebu, treći 18. siječnja 2018. u Rimu i četvrti 2020. u Zagrebu.

Sastankom su su-predsjedali dr. sc. Gordan Grlić Radman, ministar vanjskih i europskih poslova Republike Hrvatske i g. Luigi Di Maio, ministar vanjskih poslova i međunarodne suradnje, koji su prije plenarnog sastanka održali i zaseban bilateralni sastanak.

U pripremi i radu Koordinacijskog odbora sa hrvatske strane još su sudjelovali dužnosnici i predstavnici ministarstava unutarnjih poslova, gospodarstva i održivog razvoja, mora, prometa i infrastrukture, poljoprivrede, kulture te znanosti i obrazovanja. Prije početka plenarnog sastanka održani su bilateralni sastanci između svih resora uključenih u rad Koordinacijskog odbora, te su na plenarnom sastanku predstavnici resora s hrvatske i talijanske strane predstavili dosadašnje aktivnosti te dogovorene planove suradnje u narednom razdoblju.

Odnosi Hrvatske i Italije su iznimno razvijeni te je stoga Koordinacijski odbor ministara odličan format za praćenje i poticanje suradnje u mnogim područjima od zajedničkog interesa. Sastanak je održan u godini u kojoj obilježavamo 30. godišnjicu uspostave diplomatskih odnosa između dviju država.

Nakon održanog plenarnog sastanka Koordinacijskog odbora ministara, ministri Grlić Radman i Di Maio potpisali su Zajedničku izjavu Koordinacijskog odbora ministara, kojom su postavljene glavne smjernice za predstojeće razdoblje u svim važnim područjima bilateralne suradnje, kao i Zajedničku izjavu o resursima Jadranskog mora, kojom se potvrđuje spremnost usredotočiti se na zajednički interes osiguranja ekološke održivosti u Jadranskom moru te konzultirati se o utjecaju koji klimatske promjene, ekonomije i zakonodavstva imaju na aktivnosti u isključivim gospodarskim pojasevima obiju država.

Istodobno, ministri Grlić Radman i Di Maio potpisali su Ugovor između Republike Hrvatske i Talijanske Republike o razgraničenju isključivih gospodarskih pojaseva, kojim su dvije države, sporazumno i u skladu s međunarodnim pravom, utvrdile crtu razgraničenja isključivih gospodarskih pojaseva između dviju država te tako na trajnim osnovama uredile pitanje razgraničenja u Jadranu. Ugovorom, kojim se kao granica utvrđuje već postojeća crta razgraničenja naših epikontinentalnih pojaseva (na morskom dnu i podzemlju), osigurano je da privremena vanjska granica isključivog gospodarskog pojasa Republike Hrvatske, kako ju je Hrvatski sabor odredio u Odluci o proglašenju isključivog gospodarskog pojasa u Jadranskom moru od 5. veljače 2021., postane i trajna vanjska granica isključivog gospodarskog pojasa Republike Hrvatske.

Republika Hrvatska i Talijanska Republika sklapanjem ovog Ugovora dodatno učvršćuju međusobnu suradnju na Jadranu, posebno u dijelu bilateralnih odnosa vezanih uz zaštitu morskog okoliša, održivog korištenja mora i njegovih prirodnih resursa.

Po prvi puta, uz sastanak Koordinacijskog odbora održan je i Hrvatsko-talijanski gospodarski forum, s ciljem dodatnog jačanja gospodarske suradnje. Forum je organiziran u suradnji Hrvatske gospodarske komore i Talijanskog instituta za vanjsku trgovinu, uz podršku ministarstva nadležnih za vanjske poslove. Na forumu su, uz predsjednike obiju gospodarskih komora, predsjednice Uprave HBOR-a te talijanskog SIMEST-a, sudjelovali predstavnici dvadesetak hrvatskih tvrtki – mnoge od njih predvodnice u svojim sektorima, te predstavnici preko sedamdeset tvrtki iz Italije, kao i predstavnici resornih ministarstava dviju država

Talijanska Republika je jedan od najvažnijih gospodarskih partnera Republike Hrvatske. U prošloj godini ukupna trgovinska razmjena između Hrvatske i Italije iznosila je gotovo 6 milijardi eura, što predstavlja povećanje od više od 27%. Italija je naš drugi najvažniji trgovinski partner i peti najveći investitor u Hrvatskoj. Postoji potencijal za daljnjim unapređenjem naših gospodarskih odnosa te je upravo održavanje ovog Gospodarskog foruma bio i pravi korak u tom smjeru. Posebice vidimo mogućnosti jačanja suradnje u područjima ICT sektora i digitalizacije, poljoprivrede i prehrambenog sektora, kao i infrastrukture.